ຫົວໜ້າ ທຳນຽບຫ້າແຈ ປະຕິເສດ ທີ່ຈະມີ ການຮ່ວມມື ທາງທະຫານ ກັບຣັດເຊຍ
ລມຕ ປ້ອງກັນປະເທດ ສຫລ ກ່າວວ່າ ມົສກູ “ຕ້ອງພິສູດຕົນເອງ” ວ່າ ມີຄວາມສາມາດ ທີ່ຈະປະຕິບັດຕາມ ກົດໝາຍຂອງນາໆຊາດ ກ່ອນການຮ່ວມມື ຈະເລີ້ມຂຶ້ນໄດ້.
ທີ່ກອງປະຊຸມບັນດາປະເທດສະມາຊິກຂອງອົງການເນໂຕ້ຢູ່ນະຄອນ Brussels ໃນວັນພະຫັດວານນີ້ລັດຖະມົນຕີກະຊວງປ້ອງກັນປະເທດສະຫະລັດ ທ່ານ Jim Mattis ໄດ້ປະ ຕິເສດ ກ່ຽວກັບ ຄວາມເປັນໄປໄດ້ ໃນການຮ່ວມມື ທາງທະຫານໃດໆກໍຕາມ ກັບຣັດເຊຍ ຍ້ອນສະພາບການໃນປັດຈຸບັນ ບໍ່ເປັນທີ່ເໝາະສົມ ທ່ານ Mattis ກ່າວທີ່ກອງປະຊຸມຖະແຫຼງຂ່າວຢູ່ກອງບັນຊາການອົງການເນໂຕ້ວ່າ “ພວກເຮົາໃນເວລານີ້ ບໍ່ຢູ່ໃນທ່າທີ ທີ່ຈະໃຫ້ການຮ່ວມມື ໃນລະດັບທາງທະຫານ ແຕ່ພວກຜູ້ນຳທາງການເມືອງຂອງພວກເຮົາຈະພົວພັນ ແລະພະຍາຍາມຊອກຫາພື້ນຖານຮ່ວມກັນ ” ຄວາມສຳພັນລະຫວ່າງປະເທດທັງສອງ ໄດ້ຕົກສູ່ລະດັບຕ່ຳສຸດ ນັບແຕ່ສົງຄາມເຢັນເປັນ ຕົ້ນມາ ຍ້ອນມີການກ່າວຫາວ່າ ມົສກູໄດ້ເຂົ້າແຊກແຊງໃນການເລືອກຕັ້ງຂອງສະຫະລັດໃນປີກາຍນີ້ ແລະຍັງສືບຕໍ່ທຳການຮຸກຮານໃນຢູເຄຣນ ” ທ່ານ Mattis ກ່າວວ່າ ກ່ອນທີ່ການຮ່ວມມືທາງທະຫານໃດໆກໍຕາມ ຈະເລີ້ມຂຶ້ນ ກັບຣັດເຊຍ ຣັດເຊຍຕ້ອງໄດ້ພິສູດໂຕເອງວ່າຕົນສາມາດປະຕິບັດຕາມກົດໝາຍຂອງນາໆຊາດ ທ່ານ Mattis ໃຫ້ຄວາມເຫັນດັ່ງກ່າວ ຫລັງຈາກລັດຖະມົນຕີປ້ອງກັນປະເທດ ຣັດເຊຍ ທ່ານ Sergei Shoigu ກ່າວວ່າ ມົສກູ “ພ້ອມແລ້ວທີ່ຈະຟື້ນຟູການ ຮ່ວມມືກັບທຳນຽບຫ້າແຈ ” ປະທານາທິບໍດີສະຫະລັດທ່ານດໍໂນລ ທຣຳ ກ່າວຊົມເຊີຍຜູ້ນຳຣັດເຊຍ ທ່ານ Vladimir Putin ໃນລະຫວ່າງການໂຄສະນາຫາສຽງເລືອກຕັ້ງເປັນປະທານາທິບໍດີສະຫະລັດແລະຍັງກະທຳການດັ່ງກ່າວຢູ່ ຫລັງຈາກໄດ້ເປັນປະທານາທິບໍດີແລ້ວ ແລະເຖິງແມ່ນວ່າ ສະຫະລັດໄດ້ຢຸດເຊົາການຮ່ວມມືກັບຣັດເຊຍ ໃນປີ 2014 ຫຼັງຈາກຣັດເຊຍໄດ້ປະກາດໂຮມເອົາເຂດ Crimea ຂອງຢູເຄຣນເຂົ້າເປັນດິນແດນສ່ວນນຶ່ງຂອງຕົນ ທ່ານທຣຳ ຍັງໄດ້ສະແດງຄວາມສົນໃຈ ທີ່ຈະເຮັດວຽກ ຮ່ວມກັບຣັດເຊຍ ໃນຫລາຍໆບັນ ຫາທີ່ມີຜົນປະໂຫຍດນຳກັນ ເຊັ່ນການຕໍ່ສູ້ຕ້ານກຸ່ມລັດອິສລາມ ທ່ານ Mattis ກ່າວໃນວັນພະຫັດວານນີ້ວ່າ ທ່ານບໍ່ຄິດວ່າ ການຕໍ່ສູ້ຕ້ານກຸ່ມລັດອິສລາມ ຈະສິ້ນສຸດລົງໂດຍໄວ ແຕ່ກໍກ່າວຕື່ມວ່າ ສະຫະລັດ ຢາກຈະເລັ່ງລັດ ການປະຕິບັດງານ ຂອງນາໆຊາດ ເພື່ອປາບປາມກຸ່ມຫົວຮຸນແຮງດັ່ງກ່າວ